ประกันชีวิตช่วยลูกค้าน้ำท่วมยันไม่ขึ้นเบี้ย
“สาระ” ยันประกันชีวิตไม่ขึ้นเบี้ยในเขตน้ำท่วมซ้ำซาก เพราะเป็นธุรกิจระยะยาวยึดอัตรามรณะที่ทางการกำหนด
12 ต.ค. 2554

“สาระ” ยันประกันชีวิตไม่ขึ้นเบี้ยในเขตน้ำท่วมซ้ำซาก เพราะเป็นธุรกิจระยะยาวยึดอัตรามรณะที่ทางการกำหนด
นายสาระ ล่ำซำ กรรมการผู้จัดการ บริษัท เมืองไทยประกันชีวิต เปิดเผยว่า ธุรกิจประกันชีวิตจะไม่มีการปรับขึ้นเบี้ยประกันในเขตน้ำท่วมซ้ำซาก เพราะประชาชนมีความเสี่ยงที่จะมีการเคลมสูง โดยยังพิจารณารับประกันภัยตามปกติทั่วประเทศ โดยไม่มีการเลือกหรือยกเว้นพื้นที่น้ำท่วม
เนื่องจากธุรกิจประกันชีวิตเป็นธุรกิจระยะยาวต้องอาศัยสถิติรวมทั้งประเทศ และใช้เวลาในการจัดเก็บสถิติเป็นเวลา 10 ปี ไม่ได้ดูเฉพาะเหตุการณ์ใดเหตุการณ์หนึ่ง ประชาชนสบายใจได้
“ตอนนี้ยังไม่สามารถประเมินได้ว่าค่าสินไหมทดแทนจะมีเข้ามาเท่าไหร่จากเหตุการณ์น้ำท่วมหนักครั้งนี้ เพราะสิ่งแรกต้องเร่งช่วยเหลือก่อน ซึ่งบริษัทมีสาขาที่ต้องหยุดจากปัญหาน้ำท่วม 4 แห่ง” นายสาระ กล่าว
นายสาระ กล่าวว่า ลูกค้าที่ซื้อประกันชีวิต ประกันสุขภาพ ประกันอุบัติเหตุ และประกันกลุ่มจากบริษัทประกันชีวิต จะได้รับความคุ้มครองทุกกรณี ทั้งเสียชีวิต บาดเจ็บ เจ็บป่วย จากภัยน้ำท่วมในครั้งนี้ ไม่มีข้อยกเว้น ลูกค้าสามารถไปใช้บริการที่โรงพยาบาลและใช้สิทธิตามกรมธรรม์ที่ลูกค้าถืออยู่ได้ตามปกติ
สำหรับความช่วยเหลือเบี้องต้น ได้ขยายระยะเวลาการชำระเบี้ยให้กับลูกค้าที่ประสบปัญหาน้ำท่วมตามที่ทางการประกาศเป็น 91 วัน จากปกติ 31 วัน โดยไม่มีการคิดอัตราดอกเบี้ย และกรมธรรม์ยังให้ความคุ้มครองตามปกติ
ทั้งนี้ ธุรกิจประกันชีวิตจะได้รับผลกระทบจากปัญหาน้ำท่วมเช่นเดียวกับธุรกิจอื่นๆ เพราะนอกจากจะยืดเวลาในการชำระเบี้ยเป็น 91 วัน ทำให้รายได้เบี้ยประกันในช่วง 3 เดือนสุดท้ายนี้ลดลง และยังได้รับผลกระทบจากการที่ตัวแทนไม่สามารถออกไปทำตลาดพบกลุ่มลูกค้าเป้าหมายได้
“ธุรกิจประกันชีวิตในฐานะที่เป็นส่วนหนึ่งของประเทศไทย ย่อมได้รับผลกระทบแน่ในช่วง 3 เดือนสุดท้ายนี้” นายสาระ กล่าว